नई दिल्ली। यूपी की बहुचर्चित लोकसभा सीट कैराना पर विपक्ष ने भाजपा को पटखनी देते हुए बड़ी जीत हासिल की है। कैराना में आरएलडी के टिकट पर चुनाव मैदान में उतरी सपा नेत्री तबस्सुम हसन ने भाजपा प्रत्याशी मृगांका सिंह को हरा दिया है। तबस्सुम हसन को जहां कांग्रेस का समर्थन हासिल था, वहीं बसपा ने भी इस सीट पर अपना उम्मीदवार नहीं उतारा था। कैराना की जीत को 2019 के लोकसभा चुनाव में भाजपा के लिए एक कठिन चुनौती के तौर पर देखा जा रहा है और इस चुनौती का खड़ा करने में आरएलडी नेता जयंत चौधरी ने बड़ी भूमिका निभाई। जयंत ने आखिरी वक्त पर एक ऐसा दांव चला, जिसने भाजपा को जीत से काफी दूर कर दिया।